Stick, Davids verleng afrigterskontrakteDeon Davids en Mzwandile Stick. (Foto: Twitter/Springbokke) SA Rugby (Saru) het Woensdag aangekondig dat die Springbok-assistentafrigters, Mzwandile Stick, Deon Davids en Daan Human saam met Andy Edwards (fiksheidsghoeroe) hul kontrakte met vier jaar verleng het. Dit beteken dat hulle tot die 2027-Wêreldbeker in Australië deel van die nasionale afrigtersopset sal bly. Volgens Saru sal Rassie Erasmus steeds ŉ ogie oor alles hou. Die 50-jarige afrigter wat in 2019 die Webb Ellis-trofee in Japan omhoog gehou het, sal minstens tot 2025 in sy hoedanigheid as nasionale direkteur van rugby aanbly. “Dit was ons doelwit om die huidige afrigtersgroep te behou en om erkenning te gee vir die uitstekende werk wat hulle oor die afgelope paar jaar gedoen het; ongeag van die uitslag van die komende Wêreldbeker-toernooi in Frankryk,” het Rian Oberholzer, Saru se uitvoerende hoof, gesê. Rassie Erasmus. (Foto: Twitter.) Oberholzer meen dat die groep al ŉ ver pad saam met Erasmus gestap het. “Ek is oortuig daarvan dat kontinuïteit in die afrigtersgroep net goeie dinge vir die Springbokke sal voorspel. In 2023 en in die daaropvolgende seisoene.” Jacques Nienaber het egter vroeër aangedui dat die komende rugbyavontuur in Frankryk sy laaste wedstryde as Springbok-hoofafrigter sal wees. Die 50-jarige breier het persoonlike redes vir die besluit voorgehou en hy het aangedui dat hy na afloop van die toernooi by Leinster se afrigtersgroep in Ierland sal inskakel. Hy het egter aangedui dat hy alles in die stryd sal werp om te verseker dat die Sprinbok-span sy internasionale titel verdedig. Volgens Oberholzer word daar agter die skerms planne beraam om ’n geskikte opvolger vir Nienaber aan te wys, terwyl hy weer eens bevestig het dat Erasmus vir eers nêrens heen op pad is nie. Victor Matfield, voormalige Springbok-slot, het vir Johann van Graan, Johan Ackermann en Franco Smith uitgesonder om die leisels by Nienaber oor te vat.